Računsko sodišče je izvedlo revizijo pravilnosti poslovanja politične stranke Piratska stranka Slovenije (v nadaljevanju: stranka Pirati), katere cilj je bil izrek mnenja o pravilnosti poslovanja stranke v letu 2015. Računsko sodišče je preverjalo skladnost poslovanja stranke Pirati z Zakonom o političnih strankah ter Zakonom o volilni in referendumski kampanji pri rednem poslovanju ter pri financiranju referendumske kampanje politične stranke v letu 2015. V izdanem revizijskem poročilu je revidirani politični stranki izreklo pozitivno mnenje. V reviziji je razkrilo, da je stranka Pirati za redno poslovanje prejela izredni popust tuje pravne osebe v skupnem znesku 75,00 evrov, kar predstavlja prispevek politični stranki. Navedeno ravnanje ni v skladu z Zakonom o političnih strankah, ki določa, da je prepovedano pridobivanje sredstev stranke iz prispevkov tujih pravnih oseb, in da mora politična stranka prispevke, ki jih pridobi v nasprotju z Zakonom o političnih strankah, v 30 dneh od prejema nakazati v humanitarne namene, kot so določeni v zakonu, ki ureja humanitarne organizacije. Stranka Pirati je nezakoniti prispevek med revizijo nakazala v humanitarne namene.